Document ID: 32002D0470

Komisijas Lēmums
(2002. gada 20. jūnijs),
ar ko paredz īpašus nosacījumus pārstrādātu vai saldētu gliemeņu, adatādaiņu, tunikātu un jūras gliemežu ievešanai no Japānas
(izziņots ar dokumenta numuru C(2002) 2198)
(Dokuments attiecas uz EEZ)
(2002/470/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/492/EEK par veselības prasībām dzīvu gliemeņu audzēšanai un laišanai tirgū [1], kurā jaunākie grozījumi izdarīti ar Direktīvu 97/79/EK [2], un jo īpaši tās 9. panta 3. punkta b) apakšpunktu,
tā kā:
(1) Komisijas eksperts ir veicis pārbaudes vizīti uz Japānu, lai pārbaudītu, kādos apstākļos gliemenes tiek iegūtas, pārstrādātas, uzglabātas un nosūtītas uz Kopienu.
(2) Saskaņā ar Japānas tiesību aktiem Veselības, darba un labklājības ministrijas Inspekcijas un drošības nodaļa (IDN) ir atbildīga par gliemeņu, adatādaiņu, tunikātu un jūras gliemežu veselības pārbaudēm un par higiēnas un sanitāro prasību uzraudzību. Tie paši tiesību akti pilnvaro IDN atļaut vai aizliegt gliemeņu, adatādaiņu, tunikātu un jūras gliemežu ieguvi atsevišķās zonās.
(3) IDN un tās laboratorijas spēj efektīvi pārbaudīt Japānā spēkā esošo tiesību aktu piemērošanu.
(4) Japānas kompetentās iestādes ir apņēmušās regulāri un ātri ziņot Komisijai datus par toksīnus saturoša planktona atrašanos ievākšanas zonās.
(5) Japānas kompetentās iestādes ir sniegušas oficiālus apliecinājumus par Direktīvas 91/492/EEK pielikuma V nodaļā noteikto prasību izpildi un par tādu prasību izpildi, kas ir līdzvērtīgas minētājā direktīvā noteiktajām prasībām par ieguves un izklāšanas zonu klasifikāciju, nosūtīšanas un attīrīšanas centru apstiprināšanu, sabiedrības veselības kontroli un ieguves uzraudzību.
(6) Japānu var iekļaut to trešo valstu sarakstā, kas atbilst Direktīvas 91/492/EEK 9. panta 3. punkta a) apakšpunktā minētajiem līdzvērtības nosacījumiem.
(7) Japāna vēlas izvest uz Kopienu saldētas vai pārstrādātas gliemenes, adatādaiņus, tunikātus un jūras gliemežus, kas ir sterilizēti vai termiski apstrādāti saskaņā ar prasībām Komisijas Lēmumā 93/25/EEK [3], kurā izdarīti grozījumi ar Lēmumu 97/275/EK [4]. Tālab jānorāda, no kurām ieguves teritorijām drīkst ievākt un ievest gliemenes, adatādaiņus, tunikātus un jūras gliemežus.
(8) Īpašie ievešanas nosacījumi jāpiemēro, neierobežojot lēmumus, kas pieņemti saskaņā ar Padomes 1991. gada 28. janvāra Direktīvu 91/67/EEK par dzīvnieku veselības prasībām, kas reglamentē akvakultūras dzīvnieku un produktu laišanu tirgū [5], kurā jaunākie grozījumi izdarīti ar Direktīvu 98/45/EK [6].
(9) Ņemot vērā pārbaudes vizītes rezultātus, Komisijas 1992. gada 6. februāra Lēmums 92/91/EEK par dažiem aizsardzības pasākumiem attiecībā uz Japānas izcelsmes lielajām ķemmīšgliemenēm [7], kurā jaunākie grozījumi izdarīti ar Lēmumu 94/206/EK [8], Komisijas 1994. gada 8. aprīļa Lēmums 94/205/EK par īpašiem nosacījumiem Japānas izcelsmes saldētu vai pārstrādātu lielo ķemmīšgliemeņu un citu ķemmīšgliemeņu ievešanai [9], kurā jaunākie grozījumi izdarīti ar Lēmumu 95/81/EK [10], un 1995. gada 7. aprīļa Lēmums 95/119/EK par dažiem aizsardzības pasākumiem attiecībā uz Japānas izcelsmes zvejniecības produktiem [11], kurā jaunākie grozījumi izdarīti ar Lēmumu 95/537/EK [12], ir novecojuši un tie ir jāatceļ.
(10) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Veselības, darba un labklājības ministrijas Inspekcijas un drošības nodaļa (IDN) ir Japānas kompetentā iestāde, kas pārbauda un apliecina, ka gliemenes, adatādaiņi, tunikāti un jūras gliemeži atbilst Direktīvas 91/492/EEK prasībām.
2. pants
Pārstrādātām vai saldētām Japānas izcelsmes gliemenēm, adatādaiņiem, tunikātiem un jūras gliemežiem, kas paredzēti lietošanai pārtikā, jābūt no atzītām ieguves teritorijām, kas uzskaitītas šā lēmuma pielikumā.
3. pants
Lēmumus 92/91/EEK, 94/205/EK un 95/119/EK atceļ.
4. pants
Šo lēmumu piemēro no 2002. gada 24. jūnija.
5. pants
Šis lēmums ir adresēts dalībvalstīm.
Briselē, 2002. gada 20. jūnijā

Labels: 17
0
3
6
18